Kretingos herbas

Kretingos herbas – pagrindinis Kretingos miesto, Kretingos miesto seniūnijos ir Kretingos rajono savivaldybės heraldikos atributas.

 Aprašas 

Herbo sidabriniame lauke Švč. Mergelė Marija su kūdikėliu Jėzumi ant rankų. Abiejų kūnai ir Jėzaus plaukai natūralios spalvos. Marijos plaukai juodi, marškiniai purpuriniai, apsiaustas mėlynas, ant galvos esanti karūna auksinė.

 Istorija 

Kretinga iš viso turėjo keturis herbus. Pirmajame vaizduojama Šventoji Mergelė Marija su kūdikiu Jėzumi ant rankų, antrajame – šv. Kazimieras, trečiajame – liūtas, o ketvirtajame – grifas.Pasiūlymą keisti Kretingos herbą svarstys ir Taryba. 2021-04-02, Svyturiolaikrastis.lt (tikrinta 2025-08-29). Pirmasis herbas minimas dar 1609 m. sausio 23 d. privilegijoje dėl miesto įkūrimo ir Magdeburgo teisių suteikimo. Privilegijoje rašoma, kad miesto tarėjai ir suolininkai naudoję antspaudą su Marijos atvaizdu.Julius Kanarskas. Senieji simboliai sugrįžta. – Švyturys, 1993, birželio 16 d., p. 3 Pirmasis Kretingos herbas buvo naudojamas neilgai – iki XVII a. vidurio. Originalas nėra išlikęs.

Sunku pasakyti kodėl šis herbas buvo pakeistas kitu – su šv. Kazimiero atvaizdu. Tuo metu Kretingos dvaras priklausė Kazimierui Leonui Sapiegai. Manoma, kad naujasis herbas sietinas su savininko herbu, mat tuo metu didikai savo vardais net miestus pavadindavo. Herbas su šv. Kazimieru gyvavo labai ilgai, kol miestas XVIII a. pabaigoje prarado Magdeburgo teises. Antspaudas su šiuo herbu yra išlikęs ir saugomas Krokuvoje.Kretingos miesto herbai. Kretvb.lt  Herbas su liūto atvaizdu atsirado Kretingai atgavus miesto teises. Deja, nežinoma ar šis herbas buvo naudojamas.

Paskutinis herbas – grifas, simbolizuojantis jėgą, drąsą, išmintį. Manoma, kad grifas paimtas iš Jono Karolio Chodkevičiaus herbo. Paskui jis patobulintas, aprobuotas, sukurtas dailininko Kalinausko. Grifas herbe patvirtintas ir sovietmečiu 1970 m. (dailininkas Vytautas Kalinauskas).

Pradėjus kitiems Lietuvos miestams susigrąžinti pirminius herbus, Kretinga taip pat nutarė savo herbu vėl paskelbti Šventosios Mergelės Marijos su kūdikiu Jėzumi ant rankų herbą miesto ženklu. Dabartinį herbą 1993 m. birželio 12 d. dekretu Nr. 81 patvirtino prezidentas Algirdas Brazauskas. Herbo etalono autorė – dailininkė Laima Ramonienė.

 Šaltiniai 

Herb
Kategorija:1993 m. patvirtinti Lietuvos gyvenviečių herbai
Kategorija:Kretingos rajono savivaldybės gyvenviečių herbai
Kategorija:Lietuvos miestų herbai
Kategorija:Lietuvos savivaldybių herbai